Frank-Walter Steinmeier
Frank-Walter Steinmeier er en tysk politiker (SPD), forbundspræsident fra 2017, udenrigsminister i 2005-2009 og 2013-2017, vicekansler i 2007-2009. Frank-Walter Steinmeier, der er jurist, arbejdede tæt sammen med Gerhard Schröder, da denne var ministerpræsident i Niedersachsen. Han fulgte med Schröder efter valgsejren i 1998 og blev i 1999 statssekretær i Bundeskanzleramt. Han holdt sig mest i baggrunden, men regnedes for en særdeles kompetent politisk manager.
Efter valget i 2005 blev der indgået en samlingsregering med CDU/CSU og SPD med Angela Merkel som forbundskansler; her blev Steinmeier udenrigsminister. Efter Franz Münteferings tilbagetræden som vicekansler i 2007, overtog Steinmeier desuden denne post. I 2008 fungerede Steinmeier desuden kortvarigt som formand for SPD. Steinmeier var atter udenrigsminister i 2013-2017, hvor han var aktiv i de tyske forsøg på at mægle mellem Ukraine og Rusland, ligesom han forsøgte at skabe grundlag for en forhandlingsløsning på borgerkrigen i Syrien. I februar 2017 valgtes Steinmeier til forbundspræsident og afløste Joachim Gauck.